

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2025 m. rugsėjo 17 d. Nr. 250-I-19

Vilnius

Lietuvos Respublikos Seimo Peticijų komisija (toliau – Komisija) 2025 m. rugsėjo 17 d. posėdyje išnagrinėjo pareiškėjos peticiją, kurioje pateiktas siūlymas dėl Lietuvos Respublikos valstybės apdovanojimų įstatymo (toliau – Įstatymas) 18 straipsnio pakeitimo ir priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Lietuvos Respublikos Seimo kanceliarijos Teisės departamento nuomonę dėl peticijoje pateikto siūlymo.

Pareiškėja siūlo pakeisti Valstybės apdovanojimų įstatymo 18 straipsnio 1 dalies nuostatas. Vertinant pareiškėjos pasiūlymą, atkreiptinas dėmesys į Konstitucinio Teismo aktuose išdėstytas valstybės apdovanojimų oficialiosios konstitucinės doktrinos nuostatas. Aiškindamas konstitucinį valstybinių apdovanojimų institutą, kurio pagrindai įtvirtinti Lietuvos Respublikos Konstitucijos (toliau – Konstitucija) 67 straipsnio 18 punkte ir 84 straipsnio 22 punkte, Konstitucinis Teismas 2006 m. gegužės 12 d. nutarime yra pažymėjęs: valstybinis apdovanojimas yra valstybės pagarbos asmeniui ženklas; valstybiniais apdovanojimais valstybės vardu yra pagerbiami asmenys, turintys nuopelnų Lietuvos valstybei, t. y. atlikę išskirtinius darbus, kuriems buvo reikalingos ypatingos pastangos ar net pasiaukojimas ir kurie Lietuvos valstybei, visuomenei ar tam tikroms šalies gyvenimo sritims davė ypatingą naudą; Respublikos Prezidentas turi gana didelę nuožiūros laisvę spręsti, apdovanoti pateiktą asmenį, ar ne; Konstitucijoje Respublikos Prezidentui nėra nustatyta pareiga kurį nors asmenį ar asmenis (už kokius nors nuopelnus) apdovanoti kokiu nors valstybiniu apdovanojimu, tačiau skirdamas valstybinius apdovanojimus Respublikos Prezidentas turi paisyti *inter alia* Konstitucijos 82 straipsnyje įtvirtintų reikalavimų sąžiningai eiti savo pareigas ir būti visiems lygiai teisingam; jis taip pat yra saistomas konstitucinio atsakingo valdymo principo; įstatymu gali būti nustatyti ir tam tikri formalūs kriterijai, kurių neatitinkantis asmuo negali būti apdovanotas valstybiniais apdovanojimais arba, jeigu jis yra apdovanotas, turi netekti to valstybinio apdovanojimo; apdovanojimas kuriuo nors valstybiniu apdovanojimu – tai ne asmens, tegul ir turinčio neabejotinų nuopelnų Lietuvai, teisės ar teisėto lūkesčio įgyvendinimas, bet toks jo nuopelnų Lietuvai įvertinimas, kuris priklauso nuo Respublikos Prezidento nuožiūros ir valios.

Pažymėtina, kad Respublikos Prezidentas, įgyvendindamas Lietuvos Respublikos Konstitucijos 84 straipsnio 22 punkte nustatytą įgaliojimą skirti valstybinius apdovanojimus, turi plačią diskreciją spręsti, ar apdovanoti Lietuvai nusipelniusį asmenį, ar jo neapdovanoti, nors jis ir turi neabejotinų nuopelnų Lietuvai; tačiau Respublikos Prezidentą saisto konstituciniai reikalavimai sąžiningai eiti savo pareigas ir būti visiems lygiai teisingam, konstitucinis atsakingo valdymo principas ir įstatymu nustatyti kriterijai, kurių neatitinkantis asmuo negali būti apdovanotas valstybės apdovanojimais arba, jeigu jis yra apdovanotas, turi netekti to apdovanojimo.

Respublikos Prezidento diskrecija spręsti, ar apdovanoti Lietuvai nusipelniusį asmenį, suponuoja ir jo įgaliojimą panaikinti savo priimtą sprendimą dėl valstybės apdovanojimo skyrimo, jeigu, Respublikos Prezidento vertinimu, atsiranda įstatyme nurodytos aplinkybės, dėl kurių apdovanotasis turi netekti jam skirto valstybės apdovanojimo.

Įstatymo 18 straipsnio 1 dalyje nustatytas Respublikos Prezidento įgaliojimas išbraukti asmenis iš valstybės apdovanojimais apdovanotųjų sąrašo, jeigu jų veika žemina apdovanotojo vardą, yra konstituciškai pagrįstas. Įstatymo 30 straipsnyje reglamentuota, kad Vyčio Kryžiaus ordinas ir medalis gali būti atimti tik šiais atvejais: 1) kai apdovanotasis teismo nuteisiamas už sunkų nusikaltimą; 2) kai asmuo padaro nusižengimą, žeminantį apdovanotojo vardą.

Pažymėtina, kad, Konstitucinis Teismas yra konstatavęs, jog pagal Konstituciją yra negalimas toks teisinis reguliavimas, kai asmeniui, kuris buvo apdovanotas kuriuo nors valstybiniu apdovanojimu, būtent dėl to, kad jis buvo juo apdovanotas, yra suteikiama dar ir tam tikra materialinė, finansinė gėrybė ar privilegija (2006 m. gegužės 12 d. nutarimas). Pagal Įstatymą valstybės apdovanojimais apdovanoti asmenys turi teisę naudoti apdovanojimų garbės ženklus savo asmeniniuose antspauduose, vizitinėse kortelėse ir privačiuose blankuose (6 straipsnio 3 dalis); jokių kitų ypatingų teisių įgijimo valstybės apdovanojimo skyrimas asmeniui nesuponuoja. Taigi, valstybės apdovanojimo atėmimas nesukelia asmeniui tokių sunkių teisinių padarinių, kokius sukelia kai kurie kiti valstybės institucijų sprendimai dėl asmens teisinio statuso, lemiantys jų teisių netekimą, pavyzdžiui, sprendimai dėl pilietybės netekimo.

Atsižvelgiant į tai, kas išdėstyta, Komisija mano, kad pareiškėjo peticijoje pateikiama argumentacija nepagrindžia Įstatymo 18 straipsnio 1 dalies nuostatų pakeitimo būtinumo.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo III (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2025 m. rugsėjo 17 d. išvados Nr. 250-I-19“ projektą.

Komisijos pirmininkas Tadas Prajara